আর এদিকে আমেরিকার কোণে কোণে হিংসার আবহাওয়া আরও বেড়ে চলেছে। এই সেদিন আমাদের বাড়ির কাছেই পর পর দু সপ্তাহের মধ্যে প্রথমে দুজন বাংলাদেশি ইমাম, আর তারপর একজন ষাট বছর বয়সি বাংলাদেশি মহিলা হেট ক্রাইমের শিকার হলেন। মনে আছে, ৯/১১-র পরে আমরা যখন রাস্তায় নেমে মিটিং-মিছিল করছি, মিডিয়া আর নির্বাচিত রাজনৈতিক ব্যক্তিদের সঙ্গে, আর আমেরিকান সিভিল লিবার্টিজ ইউনিয়ন জাতীয় সংগঠনের সঙ্গে কাজ করছি এই ঘৃণামূলক আক্রমণ বন্ধ করার জন্যে, তখন কত পরিবারের সঙ্গে কথা বলেছি, তাদের অসহায় অবস্থার কথা শুনেছি।